  Майя Бывальцева 2019-тӥ арын Ижкарын дзюдоя Европалэн первенствоез ортчоз. Спорт ужрадэз Михаил Тимофеевич Калашников вордскем дырысен 100 ар тырмонлы сӥзёзы. Журналистъёслы со сярысь вераз Удмуртиысь физкультурая, спортъя но егитъёсын ужан политикая министр Игорь Краснов. «Дзюдоя Европалэн первенствоез — туж вылӥ ӵошатсконъёс. Дасяськон та арын кутскемын ни», — вераз министр. Первенствое 42 кунъёсысь 400 пала адями пыриськоз. Берлоосыз та выллем вожвылъяськонъёс Удмуртиын 1999-тӥ арын ортчизы. Соку элькунын биатлонъя ӵошатсконъёс мынӥзы. Вожвылъяськонлы дасяськон улсын Удмуртиысь тӧрлыкъёслы карез куноосты пумитанлы дасян ласянь бадӟым уж нуоно луоз. «Нюръяськонъя выль заллы ӵектос кылдытон мынэ», — вераз Ижкар администрацилэн тӧроезлэн нырысетӥ воштӥсез Ильдар Бикбулатов. Солэн кылъёсызъя, юртэз пуктыны инты быръемын ни. Огъетэз ӝутозы Калашников проспектын. Коньдон пумысен ужпум пумозяз сэрттэмын-пертчемын ӧвӧл на, но Бикбулатов верамъя, администрация федераци ласянь юрттэтлы оске. «Сяме пыӵамъя, 70 процентсэ соос вылазы басьто», — пусйиз кар администрацилэн тӧроезлэн нырысетӥ воштӥсез. Чакланъёсъя, 2019-тӥ арлы выльдӥськоз Калашников проспект но. Отын выль эстакадаос, пӧртэм сооружениос кылдозы. Озьы ик Бикбулатов тодмо конструкторлэн юбилеезлы пыӵал тӥрлык поттон заводлэн валтӥсь корпусэз но выльдэмын луоз шуыса оскемзэ вераз. Тегъёс: Спорт Ижкар ИгорьКраснов ИльдарБикбулатов Удмуртия вожвылъяськон  